Document ID: 32013R0294

A BIZOTTSÁG 294/2013/EU RENDELETE
(2013. március 14.)
a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állat-egészségügyi ellenőrzése alóli, az irányelv szerinti mentesítése tekintetében történő végrehajtásáról szóló 142/2011/EU rendelet módosításáról és helyesbítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet hatályon kívül helyezéséről szóló, 2009. október 21-i 1069/2009/EK európai parlamenti és tanácsi rendeletre (1) és különösen annak 5. cikke (2) bekezdésére, 15. cikke (1) bekezdése első albekezdésének b) és c) pontjára, valamint 15. cikke (1) bekezdésének második albekezdésére, 18. cikke (3) bekezdésére, 19. cikke (4) bekezdése első albekezdésének a), b) és c) pontjára, továbbá 19. cikke (4) bekezdésének második albekezdésére, 21. cikke (6) bekezdésének c) pontjára, 32. cikke (3) bekezdésének a) pontjára, 40. cikke első albekezdésének d) pontjára, 41. cikke (3) bekezdésének első és harmadik albekezdésére, 42. cikke (2) bekezdésére és 45. cikke (4) bekezdésére,
mivel:
(1)
Az 1069/2009/EK rendelet meghatározza az állati melléktermékekre és az azokból származó termékekre vonatkozó köz- és állat-egészségügyi szabályokat az ilyen termékekhez kapcsolódó köz- és állat-egészségügyi kockázatok megelőzése és csökkentése érdekében. Előírja továbbá, hogy meg kell határozni egyes, állati melléktermékekből származó termékek előállítási láncában egy olyan végpontot, amelyen túl már nem vonatkoznak rájuk az említett rendelet előírásai.
(2)
A nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állat-egészségügyi ellenőrzése alóli, az irányelv szerinti mentesítése tekintetében történő végrehajtásáról szóló 142/2011/EU bizottsági rendelet (2) végrehajtási szabályokat határoz meg az 1069/2009/EK rendeletre, beleértve az egyes, állati melléktermékekből származó termékekkel kapcsolatos végpontok meghatározására vonatkozó szabályokat is.
(3)
Az olajkémiai eljárásoknak az első kategóriába tartozó állati melléktermékekben található TSE-vel kapcsolatos kockázatok minimalizálását elősegítő képességéről szóló, 2011. február 7-i véleményében (3) az Európai Élelmiszerbiztonsági Hatóság (EFSA) megállapította, hogy a fertőző szivacsos agyvelőbántalom (TSE) terjedésének kockázata az 1. kategóriába tartozó anyagok zsírok hidrolitikus hasítással és hidrogénezéssel történő feldolgozásával jelentősen csökken. Némi bizonytalanság áll fenn ugyanakkor az 1. kategóriába tartozó anyagokból származó olajkémiai anyagok TSE-fertőzöttségének csökkentését illetően. Ezért nem jelenthető ki teljes bizonyossággal, hogy az említett termékek fertőzésmentesek, és ezért az élelmiszer- vagy takarmányláncba kerülve kockázatot jelenthetnek. Következésképpen a 142/2011/EU rendelet 3. cikkét, valamint XIV. és XV. mellékletét ennek megfelelően módosítani kell.
(4)
Az 1069/2009/EK rendelet 18. cikkének (1) bekezdése eltéréseket határoz meg a 2. és 3. kategóriába tartozó anyagok felhasználása tekintetében, ha azokat olyan állatok takarmányozására használják, amelyek nem kerülnek be az élelmiszerláncba, ideértve a cirkuszi állatokat is. Mivel egyes cirkuszi állatok olyan fajokba tartoznak, amelyeket rendszerint élelmiszer-előállításra használnak, a cirkuszi állatok ezen anyagokkal történő etetésére is a 142/2011/EU rendelet 13. cikkében meghatározott feltételeknek kell vonatkozniuk.
(5)
Az 1069/2009/EK rendelet 19. cikke (1) bekezdésének f) pontja eltérést ír elő a méhek és méhészeti melléktermékek helyszíni elégetéssel vagy elföldeléssel történő ártalmatlanítására, feltéve hogy az olyan feltételek között történik, amelyek megakadályozzák, hogy a kockázatok átterjedjenek a köz- és az állategészségre. A 142/2011/EU rendelet 15. cikkének c) pontja a méhek és méhészeti melléktermékek összegyűjtésére és ártalmatlanítására vonatkozó különleges szabályokról szól. Az említett cikk bevezető mondatát ezért ennek megfelelően, a méhek és méhészeti melléktermékek összegyűjtésére és ártalmatlanítására vonatkozó különleges szabályokra való hivatkozással, helyesbíteni kell.
(6)
A 142/2011/EU rendelet 36. cikkének (3) bekezdése egy 2012. december 31-ig tartó átmeneti időszakról rendelkezik az 1069/2009/EK rendelet 10. cikkének f) pontjában meghatározott, a 3. kategóriába tartozó anyagok kis mennyiségeinek ártalmatlanítására. Ezt az átmeneti időszakot további két évvel meg kell hosszabbítani, amely alatt további adatokat kell gyűjteni az említett, 3. kategóriába tartozó anyagok összegyűjtésére, szállítására és ártalmatlanítására vonatkozóan.
(7)
Az 1069/2009/EK rendelet 10. cikkének n), o) és p) pontjában meghatározott, a 3. kategóriába tartozó anyagoktól eltérő, állati melléktermékekből származó, feldolgozott állati fehérje összetevőként felhasználható kedvtelésből tartott állatok feldolgozott eledelének gyártásához. A feldolgozott állati fehérjét csak akkor lehet kedvtelésből tartott állatok feldolgozott eledeleként bejelenteni, ha azt megfelelő arányban keverik egyéb olyan takarmányozási anyagokkal, amelyek rendszerint az adott kedvtelésből tartott állatfajok eledeléül szolgálnak. A feldolgozott állati fehérje gyártói ugyanakkor terjeszthetik e terméket elismert kennelekből származó kutyák vagy vadászkutyafalkák tartóinak, valamint állatmenhelyeken tartott kutyák és macskák etetéséhez, kutyáknak és macskáknak szánt kevert takarmányok előállítása céljából. Ebben az esetben a terméket feldolgozott állati fehérjeként kell bejelenteni és címkézni. A feldolgozott állati fehérje kivitelére az állati melléktermékekre vonatkozó jogszabályokon kívül a 999/2001/EK európai parlamenti és tanácsi rendelet (4) rendelkezései is vonatkoznak. Az említett rendelet IV. melléklete III. része E2. pontjának megfelelően a feldolgozott állati fehérje kivitelére a feldolgozott állati fehérje származása szerinti tagállamok és a rendeltetési hely szerinti harmadik ország között írásos megállapodást kell kötni. A kedvtelésből tartott állatok eledelének kivitelére ilyen kötelezettség nem áll fenn. A kiviteli szabályok nem megfelelő alkalmazásából eredő kockázat elkerülése érdekében pontosítani kell a kedvtelésből tartott állatok eledelének meghatározását.
(8)
Az állati melléktermékek és az azokból származó termékek biogázzá alakítását a 1069/2009/EK rendelet engedélyezi. A biogáz előállítása szilárd és folyékony frakciók képződéséhez vezet. Egyértelműsíteni kell, hogy az említett maradványok ártalmatlanítására vonatkozó követelmények mindkét frakcióra vonatkoznak.
(9)
A glicerinnek mint az 1. kategóriába tartozó állati melléktermékekből és növényi olajokból előállított biodízel melléktermékének a köz- és állategészségügyre jelentett abiotikus kockázatairól szóló, 2010. november 30-i véleményében (5) az EFSA elismerte, hogy a 142/2011/EK rendelet IV. mellékletének III. fejezetében leírt 1. módszer szerint biodízel-előállítás érdekében kezelt glicerin a TSE-kockázatot tekintve biztonságos. A glicerin mint a biodízel-előállítás mellékterméke, a biogáz előállítása után biogázzá és emésztési maradványokká alakítható, és az illetékes hatóság ezirányú döntését követően köz- és állategészségügyi kockázat nélkül alkalmazható talajban az előállító tagállam területén belül.
(10)
Az 1069/2009/EK rendelet 13. cikkének f) pontjában meghatározott állati melléktermékek feldolgozás nélkül alkalmazhatók a talajban, amennyiben az illetékes hatóság úgy ítéli meg, hogy nem hordozzák súlyos fertőző betegség terjedésének kockázatát. Ugyanezen termékek előzetes feldolgozás nélkül komposztálhatók vagy alakíthatók biogázzá.
(11)
A 142/2011/EU rendelet VIII. mellékletében a tagállamok között kereskedelem keretében értékesített állati melléktermékek és az azokból származó termékek fogalommeghatározásának szabványszövegének a szállítás, illetve a tárolás alatt látható és olvasható módon szerepelnie kell a csomagoláson, a konténeren vagy a szállítóeszközön. A szabványszövegek listáját a feldolgozott trágya kereskedelmére történő kiterjesztés érdekében ki kell bővíteni.
(12)
Az 1069/2009/EK rendelet 48. cikke előírja az üzemeltető számára, hogy tájékoztassa a származás helye szerinti tagállam illetékes hatóságát azon szándékáról, hogy az 1. vagy a 2. kategóriába tartozó szállítmányokat kíván szállítani. A tagállamok kétoldalú megállapodásokat köthetnek, felkínálva saját létesítményeiket a közös határszakasszal rendelkező tagállamokból származó kedvtelésből tartott állatok elégetésére. Ezen esetekben az 1069/2009/EK rendelet 48. cikkének (1)-(3) bekezdésében meghatározott követelmények felesleges adminisztratív többletterhet jelentenek.
(13)
A 142/2011/EU rendelet X. mellékletének II. fejezete egyedi követelményeket állapít meg a takarmányanyag gyártására szánt, állati melléktermékekből származó termékekre. A nemzeti szabványoknak megfelelően feldolgozott tej forgalomba hozatalára vonatkozó eltérés szövegezését módosítani kell, hogy az a tejalapú és tejből származó termékekre is vonatkozzon, ezáltal a 142/2011/EU rendelet X. melléklete 4. szakaszának II. része összhangba kerüljön az 1069/2009/EK rendelet 10. cikkének, különösen e cikk f) pontjának előírásaival, és engedélyezze bizonyos, eredetileg élelmiszernek minősülő anyagok nem prémes haszonállatok takarmányozására szolgáló anyaggá alakítását.
(14)
Amennyiben állati eredetű összetevőket tartalmazó, eredetileg élelmiszernek minősülő anyagokat használnak kiindulási anyagként haszonállatoknak szánt takarmány előállításához, akkor - a betegségek állatokra való terjedése kockázatának megelőzése érdekében - egyedi követelmények alkalmazandók. Amennyiben azonban az eredetileg élelmiszernek minősülő anyagok nem tartalmaznak húst, halat, vagy azokból származó termékeket, engedélyezni kell azok felhasználását haszonállatoknak szánt takarmány előállításához, feltéve, hogy nem hordozzák emberre vagy állatra átvihető fertőző betegség kockázatát.
(15)
Az 1069/2009/EK rendelet 32. cikke feltételeket ír elő a szerves trágyák és talajjavító szerek forgalomba hozatalára és felhasználására. Ezen termékek előállíthatók a 2. és a 3. kategóriába tartozó anyagokból, a 142/2011/EU rendelet XI. mellékletében meghatározott követelményeknek megfelelően. A 3. kategóriába tartozó anyagokból származó feldolgozott állati fehérje esetében figyelembe kell venni a 142/2011/EU rendelet X. mellékletének II. fejezetében meghatározott egyedi követelményeket, ideértve a kizárólag kedvtelésből tartott állatok eledeleként való használatra feldolgozott állati fehérjére is. Az egyértelműség érdekében módosítani kell a 142/2011/EU rendelet XI. mellékletét, hogy a feldolgozott állati fehérjékre vonatkozó valamennyi feldolgozási szabályra tartalmazzon utalást.
(16)
A tudományos és a biodiverzitással kapcsolatos kutatás előmozdítása érdekében eltérést kell engedélyezni az adattárak, tudományos szervezetek és múzeumok számára a szerekben tartósított, teljes egészében mikroszkóp-tárgylemezek közé helyezett vagy feldolgozott genetikai mintaként megőrzött állatok vagy állati részek összegyűjtése, szállítása és felhasználása tekintetében. A 142/2011/EU rendelet XIII. melléklete VI. fejezetének a vadásztrófeákra és egyéb preparátumokra megállapított követelményeit ennek megfelelően módosítani kell.
(17)
A 142/2011/EU rendelet XIV. melléklete II. fejezetének 1. szakaszában szereplő 2. táblázat meghatározza az állati melléktermékek Unióba történő behozatalára vonatkozó követelményeket. A 2. táblázat egyes részeinek megszövegezését az egyértelműsítés érdekében pontosítani kell. Egyes olyan áruk esetében, amelyek különböző állatokból származó állati melléktermékekből állhatnak, az adott fajokból származó állati melléktermékek behozatalára feljogosított harmadik országok jegyzékét ennek megfelelően módosítani kell a 2. táblázatban. A változtatásoknak tükröződniük kell az említett rendelet XV. mellékletének adott bizonyítványaiban is.
(18)
A kedvtelésből tartott állatok eledelét 3. kategóriába tartozó, az 1069/2009/EK rendelet 10. cikke n), o) és p) pontjában meghatározott 3. kategóriába tartozó anyagoktól eltérő anyagokból elő lehet állítani. A harmadik országokból történő behozatalra ugyanazon szabályok alkalmazandók, mint a kedvtelésből tartott állatok eledelének Unión belüli forgalomba hozatalára. A 142/2011/EU rendelet XV. mellékletének 3(B) fejezetében szereplő bizonyítványt ki kell egészíteni, hivatkozással a 1069/2009/EK rendelet 10. cikkének c) pontjára.
(19)
A vér és vértermékek behozatalára megállapított követelmények egy részét pontosítani kell, különösen azokat, amelyek a vér eredetére vonatkoznak. A vérnek biztonságos forrásból kell származnia, ami lehet egy uniós jogszabályok szerint engedélyezett vágóhíd, egy harmadik ország nemzeti jogszabályai által engedélyezett vágóhíd, de származhat e célból tartott élő állatokból is. Az ilyen biztonságos forrásból származó vért keverni is lehet. Ezért a vonatkozó bizonyítványok szövegét ennek megfelelően módosítani kell. A 142/2011/EK rendelet XIV. mellékletét, valamint az annak XV. melléklete 4(A), 4(C) és 4(D) fejezetében szereplő egészségügyi bizonyítványokat ezért ennek megfelelően módosítani kell.
(20)
A 142/2011/EU rendelet XVI. melléklete meghatározza a dögevő madarak 1. kategóriába tartozó anyagokkal történő etetésének hatósági ellenőrzésére vonatkozó szabályokat. Az 1069/2009/EK rendelet 18. cikkének megfelelően az illetékes hatóság engedélyezheti a természetes környezetükben élő veszélyeztetett vagy védett dögevő madárfajok és egyéb fajok etetését az 1. kategóriába tartozó anyagokkal. A dögevő madarak etetésére vonatkozó hatósági ellenőrzés jelenlegi szabályait ezért ki kell terjeszteni minden olyan állatra, amelynek az 1. kategóriába tartozó anyaggal történő etetése a 142/2011/EU rendelet VI. mellékletének megfelelően engedélyezhető.
(21)
A 142/2011/EU rendeletet ezért ennek megfelelően módosítani kell.
(22)
A kereskedelem zavartalanságának biztosítása érdekében átmeneti időszakot kell megállapítani, amely alatt az e rendelettel módosított 142/2011/EU rendelet rendelkezéseinek hatálya alá tartozó áruk behozatalát a tagállamoknak az e rendelet hatályba lépését/alkalmazásának időpontját megelőző szabályok szerint el kell fogadniuk.
(23)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
A 142/2011/EU rendelet a következőképpen módosul:
1.
A 3. cikk i) pontja helyébe a következő szöveg lép:
„i)
benzin és üzemanyagok, melyek megfelelnek a megújuló üzemanyagok előállításához használt, többlépcsős katalitikus eljárásra a IV. melléklet IV. fejezete 3. szakasza 2. pontjának c) alpontjában meghatározott egyedi feltételeknek;
j)
kiolvasztott zsírokból származó olajkémiai termékek, amelyek megfelelnek a XIII. melléklet XI. fejezetében meghatározott követelményeknek”;
2.
A 13. cikk a következőképpen módosul:
a)
az (1) bekezdés e) pontja helyébe a következő szöveg lép:
„e)
horgászcsalinak használt légylárvák és férgek;
f)
cirkuszi állatok.”;
b)
a (2) bekezdés e) pontja helyébe a következő szöveg lép:
„e)
horgászcsalinak használt légylárvák és férgek;
f)
cirkuszi állatok.”;
3.
A 15. cikkben a bevezető mondat helyébe a következő szöveg lép:
„Ha az illetékes hatóság az 1069/2009/EK rendelet 19. cikke (1) bekezdésének a), b), c), e) és f) pontjában meghatározott eltéréssel engedélyezi az állati melléktermékek ártalmatlanítását, az ártalmatlanításnak meg kell felelnie a VI. melléklet III. fejezetében meghatározott következő különleges szabályoknak:”;
4.
A 36. cikk (3) bekezdésében a „2012. december 31-ig” időpont helyébe a „2014. december 31-ig” időpont lép.
5.
Az I., IV., V., VI., VIII., X., XI. és a XIII-XVI. melléklet e rendelet mellékletének megfelelően módosul.
2. cikk
A 2013. december 26-ig tartó átmeneti időszakban az állati melléktermékek és az azokból származó termékek szállítmányainak az Unióba történő behozatalát, amennyiben azokat az e rendelet hatályba lépését megelőzően érvényben lévő, a 142/2011/EU rendelet XV. mellékletének 3(B), 3(D), 4(A), 4(C), 4(D), 6(A), 8, 10(B), 11, 14(A) vagy 15. fejezetében meghatározott bizonyítványmintának megfelelően kitöltött és aláírt állat-egészségügyi bizonyítvány kísér, továbbra is el kell fogadni, ha a bizonyítványokat 2013. október 26. előtt állították ki és írták alá.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2013. március 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. március 14-én.

Labels: 1
17
14
3
6